Svaret er nei. Feriepengene inngår på vanlig måte i din skattbare inntekt. Men feriepengene blir vanligvis utbetalt uten skattetrekk, slik at nettoutbetalingen i juni blir vesentlig større enn en vanlig månedslønn.
Trekkfrie, men ikke skattefrie
Feriepenger som utbetales i ferieåret er altså trekkfrie. Det betyr at arbeidsgiver ikke skal trekke skatt av dem. De er likevel med i beregningen av skatten din, men skattekortet er justert slik at du trekkes litt ekstra resten av året. Utbetales derimot feriepengene i opptjeningsåret (f.eks. ved sluttoppgjør), skal arbeidsgiver trekke skatt av dem.
Utbetaling av feriepenger i forbindelse med den ekstra ferieuken for arbeidstakere over 60 år skal det alltid trekkes forskuddsskatt av.
Sist oppdatert 21. juni 2022